Nasionale Tekkie Tax-dag - WelstandWelstand
Tuis / Advies / Nasionale Tekkie Tax-dag
Wil jy graag 'n verskil maak in die lewe van diere, kinders, gestremde persone of persone wat ander uitdagings ervaar? Hier is die ideale geleentheid om met 'n klein bedraggie en op 'n prettige manier 'n druppel in die finansiële emmer van een van vyf kategorieë organisasies by te dra.
In 2013 het meer as 1 000 van die grootste nieregeringsorganisasies regoor Suid-Afrika kragte saamgesnoer om een groot nasionale fondsinsamelingsveldtog, naamlik Nasionale Tekkie Tax-dag, van stapel te stuur. In daardie jaar is R2.4 miljoen rand ingesamel. Sedertdien het die totale inkomste tot 'n bedrag van R30.5 miljoen gestyg. Op Vrydag 25 Mei 2018 vind die sesde nasionale Tekkie Tax-dag plaas.
Danksy duisende individue, maatskappye, nieregeringsorganisasies en skole wat jaarliks die projek ondersteun, is dit tans die belangrikste nasionale fondsinsamelingsveldtog in Suid-Afrika.
Daar is vyf kategorieë om van te kies:
Diere: Ons sien om na ons hawelose, hulpelose en stemlose pelsvriende – huis- en wildediere.
Bring Hoop: Armoede is 'n groot uitdaging, 'n daaglikse stryd om oorlewing wat ons onsself nie kan voorstel indien ons dit nog nie ervaar het nie. Ons bring hoop aan ouer persone, MIV/VIGS-lyers en hul gesinne, en voed daagliks duisende mense.
Kinders: Die veiligheid van kinders is hoog op ons prioriteitslys. Ons sien om na de behoeftes van kinders wat siek of honger is of bloot net smag na liefde. Kinders sal dalk vergeet wat 'n mens hulle geleer het, maar hulle sal nooit vergeet hoe jy hulle laat voel het nie.
Gestremdheid: Mense met 'n gestremdheid is presies nes enige ander persoon – hul het dieselfde behoeftes as ek en jy en beleef ook presies dieselfde emosies. Ons beywer ons om die menswaardigheid van persone met 'n gestremdheid te beskerm. Verder streef ons ook na die insluiting van gestremde persone op alle gebiede van die gemeenskap, insluitend werk, sport en ontspanning.
Onderwys: Dit behels nie slegs voorbereiding vir die lewe nie, dit is die lewe. Dit sluit formele skoolonderrig, volwasse onderrig, die deel en bewusmaking van inligting en selfs onderwys by wyse van sport in. Die nieregeringsorganisasies in hierdie sektor fokus ook op kankerbewusmakings- en -ondersteuningsprogramme by wyse van uitgebreide onderrigprogramme.
Afhangend van watter saak jou hartsnare roer, koop teen R10-00 elk 'n plakker(s) uit een (of meer) van die genoemde kategorieë. Of nog beter, koop 'n plakker en 'n paar eksentrieke (funky) skoenveters teen slegs R35-00 by een van die byna 300 deelnemende niewinsgewende organisasies, ToysRUs, of BabiesRUs. Of bestel dit aanlyn op die Tekkie Tax-webtuiste, tekkietax.co.za
Jy kan ook digitale koopbewyse koop wat jy by jou naaste deelnemende nieregeringsorganisasie kan gaan inruil vir jou plakker en skoenveters.
Op 25 Mei 2018, dra jou plakker(s) sodat almal kan sien watter kategorie van begunstigdes jy ondersteun. Vervang die veters van jou tekkies of selfs 'n paar formele skoene met hierdie skoenveters. Nou is jy gereed vir die pret! Indien moontlik, laat jou skoene of tekkies op die dag vir jou werk. Doen een van die volgende of dink iets oorspronkliks uit:
Neem 'n hond by 'n dierebeskermingsorganisasie vir 'n stappie.
Gaan bederf die kinders by een van die organisasies wat ons ondersteun.
Bederf die bejaardes in een van ons tehuise vir bejaardes met koek en tee.
Neem 'n bossie wortels vir die donkies en perde wat ons versorg.
Gaan tel rommel in jou plaaslike parkie op.
Gebruik trappe in plaas van die hysbak – so bespaar jy elektrisiteit, vier jou gesondheid en wees dankbaar dat jy in staat is om trappe te klim.
Besoek 'n tehuis vir gestremde persone of 'n skool vir buitengewone onderwys en doen iets spesiaals vir of saam met die kinders.
Kry betyds jou plakker en veters en maak seker jy en jou gesin, vriende en kollegas is deel van hierdie verdienstelike inisiatief.
Faks: (012) 663-8188
Bankbesonderhede: Standard Bank Centurion, Rekeningnommer: 0122 9 5515, Takkode: 012 645, Rekeningnaam: Tekkie Tax